Et frikvarter fra konen, kæresten eller bare den grå hverdag. Flere syd- og sønderjyske kirker har de seneste år oprettet mandeklubber og fællesskaber for mænd, og det går strygende med at få medlemmer.

I Haderslev startede domkirken en mandeklub for et halvt år siden. Klubben er på seks måneder vokset fra at have tre besøgende til nu at have 12-14 medlemmer.

Det er det uforpligtende fællesskab, der trækker, mener Poul Erbs, som var med til at starte mandeklubben i Haderslev.

- Mænd er ikke så gode som kvinder til at komme ud og blande sig og få et socialt samvær. Så jeg tror, der går mange mænd rundt, som har brug for at komme ud og få et netværk, siger Poul Erbs.

Læs også : Kirken er blevet for feminin: Lav pilgrimsture kun for mænd

Mandeklubben tager for eksempel på virksomhedsbesøg og udflugter til museer og lignende. I begyndelsen var klubben tænkt som et samlingssted for enlige mænd, men det blev hurtigt lavet om.

- Behovet er der bredt. Så nu siger vi, at det er for alle. Jeg plejer at sige i sjov, at det også er for mænd, som har en kone, men som har brug for et frikvarter, siger Poul Erbs.

I Kvaglund Kirke ved Esbjerg har mænd i en årrække fundet sammen i en mandeklub. Her bliver der ugentligt spillet spil, sunget sange og snakket over en øl. Klubben tæller 24 mænd, og der kommer løbende nye til, fortæller tovholder Kai Kaus.